– Ахь и дукхазза гайтина, тхо хьох тешаш ду! – элира мехкан дайша. Т1аккха Бийболата йовзийтира царна шен план. Шен куьйга к1ел мел болу дошлой вовшаш а тоьхна, Ермоловн эскаршна пхи чаккхарма гергахь латтаде, шегара хаам хиллац аьлла, шена улло Эвтарара Диби к1ант Эвтарха а, Майртуьпара Мохьмад эцна Грозный г1опан г1аролан арахьара ха долчу т1евахара Таймин Бийболат. Караулни эпсаре хаам бира Ермоловга ала ч1ог1а мехала х1ума долуш кхоъ ламаро веана тхуна т1е аьлла. Цо хаам бира политикан г1уллакхашкахула корпусан хьаькаман г1оьнча волчу полковнике Бекович – Черкасскега. Шен рог1ана и инарла Ермоловна т1евахара. Веанчу кхаа хьешах цхьаъ ч1ог1а башлакх т1еоьзна, юьхь-марш хьулйина чалба хьарчийна вара, чохь болчарна ша ца вовзийта